
A nitrogén-monoxid szignál jelenléte mezofillumban vashiány, cink- és kadmiumstressz hatására

A nitrogén-monoxid (NO) egy univerzális szignál, mely mind állati, mind növényi sejtekben
jelentős szereppel bír. Növényekben a NO-szignál erősen kötődik különböző stresszhatások
megjelenéséhez. A gyökerek jól dokumentált NO-termelése mellett azonban a mezofillum,
különösen a sejtorganellumok NO-szignáljai alig ismertek. Bár kloroplasztiszokból szintén ismert
a NO jelenléte, sem a bioszintézis módja, sem a NO-szignál jellege és szerepe nem feltárt. A NO
sejtekben történő megjelenésének egyik fontos következménye a tirozin-nitráció. A stressz
hatására módosuló nitrozo-proteinek szerepe azonban kevéssé ismert. Ismert, hogy gyökereket ért
nehézfémstressz hatására növekedik a NO-termelésük. A hajtás sejtjeiben, így a mezofillum sejtekben azonban nem ismert, hogy a NO-anyagcsere miként változik. A kutatásunk során így
nehézfém-stresszekkel: kadmiummal, cinkkel, valamint vas-megvonással kezelt cukorrépa (Beta
vulgaris) növények izolált protoplasztjaiban és kloroplasztiszaiban detektáltuk a NO-szintet,
melyet NO-specifikus fluoreszcens festékkel festve, fluoreszcens mikroszkóp segítségével
vizsgáltunk. A NO sejtszintű lokalizációjának kimutatása érdekében a protoplasztokat konfokális
lézer fluoreszcencia mikroszkóppal is vizsgáltuk. A fehérjék tirozin-nitrációját immunblot
segítségével tanulmányoztuk. A kadmium-kezelés és vashiány esetén erősebb volt a festődés a
kezeletlen kontrollhoz képest, míg a cink-kezelt növényekből származó minták esetében
ellentmondásos eredményeket kaptunk.



